.td_uid_2_612a709131fbb_rand.td-a-rec-img{text-align:left}.td_uid_2_612a709131fbb_rand.td-a-rec-img img{margin:0 auto 0 0} Tnieda l-proċess ta' reġistrazzjoni tal-kuntratturi tal-bini. Dan il-proċess se jwassal biex kull kuntrattur f'Malta u Għawdex ikollu bżonn liċenzja biex jaħdem. Din hija parti mi-riforma tas-settur tal-bini li skont il-Ministru għall-Ambjent, Aaron Farrugia, "se tiżgura industrija aktar b'saħħitha li se ttejjeb il-kwalità tal-ħajja tal-familji Maltin kollha". Din ir-riforma ilha mwiegħda u qed issir wara numru ta' inċidenti gravi biswit siti ta' kostruzzjoni. L-agħar wieħed fosthom ġara f'Marzu tas-sena l-oħra meta Miriam Pace inqatlet waqt li kienet f'darha fil-Ħamrun. Il-mewt tagħha, kawża ta' xogħlijiet ta' kostruzzjoni li kienu qed isiru bieb ma' bieb, qajmet rabja kbira fost il-poplu Malti. Il-mewt ta' Miriam Pace fl-2020: Miriam Pace tinstab mejta qalb it-tifrik fil-Ħamrun Il-Ministru Farrugia sostna li din ir-riforma se tħeġġeġ l-Awtorità biex timplimenta l-ewwel Kodiċi Nazzjonali tal-Bini. "L-Eżekuttiv u l-Bord tal-Awtorità qed jaħdmu flimkien fuq l-istrateġija u l-pjan ta' azzjoni li se jwassal għat-trasformazzjoni sostenibbli tal-industrija," żied jgħid il-Ministru. Kuntratturi huma mħeġġa jidħlu fil-website tal-BCA sabiex jirreġistraw. Ritratt: DOI – Kevin Abela L-Aġenzija tal-Bini ssir Awtorità Din ir-riforma ġabet magħha t-tranżizzjoni minn Agenzija għall-Awtorità tal-Bini u l-Kostruzzjoni. L-Awtorità se titmexxa mill-Kap Eżekuttiv Karl Azzopardi. Azzopardi qal li l-Awtorità se tniedi strateġija biex iżżid aktar standards permezz ta' regolamenti ġodda u ta' inizjattivi edukattivi. "L-Awtorità għandha tiffoka fuq il-bini nnifsu u tistudja l-effett li se jħalli fuq is-sostenibbiltà u t-tibdil fil-klima tal-pajjiż. Dan kollu għandu jsir biex l-Awtorità tmexxi l-bidla li għandha twassal għal binjiet aħjar," qal Azzopardi. Il-Ministru Farrugia qal li t-twaqqif tal-Awtorità kienet waħda mir-rakkomandazzjonijiet prinċipali tar-rapport tal-inkjesta li saret wara l-mewt ta' Miriam Pace. Dan il-kumitat kien immexxi mill-Imħallef Lawrence Quintano. L-Imħallef Lawrence Quintano jgħid: Rapport jindika l-ħtieġa ta' riforma mill-qiegħ fl-industrija tal-kostruzzjoni "Flimkien mat-twaqqif tal-Awtorità, din ir-riforma se tkompli timmodernizza u ssaħħaħ l-industrija filwaqt li tipprovdi serħan il-moħħ lill-familji kollha," kompla jgħid Farrugia. Huwa qal ukoll li se jiżdiedu l-ispetturi fuq is-siti ta' kostruzzjoni u li se jitnieda freephone ġdid għall-irrappurtar ta' irregolaritajiet. Is-Segretarju Parlamentari għall-Kostruzzjoni Chris Agius qal li taħt l-Awtorità se jaqgħu l-entitatjiet tal-Uffiċju għar-Regolament tal-Bini, il-bord għall-ħruġ tal-liċenzji tal-bennejja u l-bord li jirregola l-bini. Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_3_612a7091323cb_rand.td-a-rec-img{text-align:left}.td_uid_3_612a7091323cb_rand.td-a-rec-img img{margin:0 auto 0 0}